LE ROMAN DE RENART 

Un prestres de la Croiz en Brie, 
qui Damle Diex doint bone vie 
et ce que plus li atalente, 
a mis son estuide et s'entente 
a faire une novele branche 
de Renart qui tant set de ganche. 
Un boens contierres, c'est la vroie, 
nos tesmoigne l'estoire a vraie 
(car i l'oï conter el conte) 
qui toz les conteors sormonte 
qui soient de ci jusqu'en Puille, 
mes que chascuns oïr la vuille ; 
et por ce la doist on mieuz croire 
qu'il tesmoigne l'estoire a voire. 
Il avint encïenement, 
se l'aventure ne nos ment 
qu'il aferme le conte a voir, 
c'uns vilains qui mout ot avoir, 
tenanz, espargnables et chiches, 
plus que Costant des Noes riches 
c'on tenoit a riche et a plain, 
an son essart novel bien main 
pres d'un grant bois un jor ala 
por le grant gaaing qu'il i a ; 
mes vis li est que il soit tart 
venuz a tant an son essart ; 
et s'estoit il au point dou jor. 
Mes repos, aise ne sejor, 
ne duit a vilain ne ne plait ; 
n'a cure qu'en son lit arest 
puis que poïst le jor veoir : 
que vilains ne set aise avoir, 
ainz iroit en autre euvre fere, 
que mout par puet vilains mal traire. 
Cil vilain dont je vos conmanz 
a conter merveilles romanz 
.VIII. bues a sa charue avoit : 
an la contree on ne savoit 
meillor bues qu'estoient li suen ; 
mes sor toz en i ot .I. buen 
qui estoit apelez Roigex, 
mais i l'avoit par les forz giex 
a traire son fiens sormené 
et tote la saison pené 
que lentement aloit le pas, 
por ce que megres ert et las 
des granz travauz, et auques meigres. 
Li vilains, qui fu fel et aigres, 
por ce que trop le sant a lent 
le point, et dit par maltalent : 
« Roinel, trop estes alantiz, 
por vos ai sovant desmantiz 
toz mes voisins qui me dissoient, 
por mes bues que il mesprissoient, 
que je n'avroie pas de vos 
tant fuse d'argent sosfraitos, 
.XXII. sols de dant Durant, 
et je lor disoie en jurant, 
par verité, que je ne mente, 
que je n'en panroie pas .XXX., 
non voir .XXXII., au marchié. 
Or avez plus le col chargié 
des lïens que nes .I. des set, 
si n'avez gaires encor tret ; 
trop matin iestes ja lassez. 
Ainz que cist jorz soit ja passez, 
vos puisse max ors devorer ; 
que trop me fetes demorer 
a airer .I. seillon de terre : 
an lieu de vos m'escovient querre 
.I. bues a la foire de mai. 
Se Dex me desfande d'esmai, 
je voroie que ors et leus 
vos eüsent ore avoc eus 
ce peliçon sanz demorance, 
car pou pris mes vostre puissance ; 
trop portez base cele chiere : 
maus ors orendroit vos requiere ! » 

Ce qu'ot dit li vilains angrés 
Bruns l'ors, qui estoit del bois pres, 
ot tot oï et escouté. 
En un buison avoit boté 
le col et les pates devant ; 
n'avoit mie poor de vant, 
que nus chiens ne le pooit prendre. 
Por mieuz escouter et entendre 
s'estoit pres dou buison repouz ; 
ne vousit por .XIIII. sous 
que le vilain n'eüst oï. 
Mout l'a la promese esjoï 
a soi le dit et en recoiz : 
« Bien m'est avenu ceste foiz. 
Or avroi ge, Dieu merci, proie 
sanz nule faille a ceste voie. 
Ne m'irai or pas deloiant 
an aventure por noiant ; 
por voir sai ou ge chargerai 
la proie que j'enporteroi : 
.I. buef arai seul a ma part, 
Roignel qui fu seignor Lietart. 
Mes, ainçois qu'il fust primes sien, 
sovent me fait sievre a son chien 
et fait descirer sor mon pois 
mon peliçon .II. foiz ou trois ; 
encui li vodrai ge chier vendre. 
De la char, qui est grasse et tendre, 
ferai ore mes guernons bruire 
qui qu'il doie grever ne nuire. 
Or puisse li vilains savoir 
que je vorai le buef avoir, 
que je tieng promese a chatel. 
N'en fera mes autre jornel, 
que mieuz aim la char que despense. 
Et s'il i veut metre desfense 
ne arest, savoir puet sanz faille 
senpres avra aspre bataille : 
ja mes n'avra anvers moi pes 
ne trives li vilains puneis, 
ainçois le greveré toz tans, 
se consievre le puis as chans 
ou en bois por son mal eür 
ou je serai plus aseür ; 
car ire avrai envers lui grant, 
se Roignel le buef me desfant. 
Tel cop li donroi de ma pate, 
que je ai fort et charnue et plate, 
en col, en piz et an la face, 
que je l'abatrai en la place. 
Mes c'est folie que je di, 
que je cuit bien savoir de fi 
que ja n'i metra nul arest 
que le buef an pais ne me laist, 
si con il le m'a en convent : 
je l'ai oï loer sovent 
et afermer por veritable ; 
bien ferai la parole estable. 
Nule riens tolir ne me puet : 
grant chose a en faire l'estuet. 
Ou voille ou non, je l'avra ; 
ja espoir gré ne l'en savrai. » 

Einsi parole a lui touz seus 
Bruns li ors, qui est engoiseus 
de faim dont il est amortez ; 
mais auques est reconfortez 
por ce qu'il est en esperance 
de Roignel avoir sanz doutance. 
Dou buison estoit sailliz fors ; 
fierement esforce son cors, 
si a gité .I. brait de joie : 
n'a mie peor que l'en le oie, 
qu'i n'avait pres, de nule part, 
nului fors solement Lietart 
qui estoit et foibles et viauz, 
fors seulement qu'il a .II. iauz 
mais que demie la saison. 
A tant del vilain nos taison, 
si reparlerons de Brun l'ors 
qui vers le vilain vint le cors : 
mout sot bien la proie espïer, 
ja voudra Rognel desfïer. 
Quant il fu pres de la charue, 
a haute voiz le vilain hue : 
« Dex te saut, Lietart, biax amis, 
ta promesse en ces mains m'as mis 
an grant esperance de bien : 
je tieng Rognel le buef a mien 
et bien le doi a mien tenir, 
que ça m'a fait si main venir 
la promesse que me feïs, 
que an mautalant li deïs 
que maus leus le peüst mengier. 
Ne puez ta parole changier : 
tu ies trop tart au repantir ; 
je li feré les danz santir : 
deslïe le moi sanz dangier. 
Il n'est or pas tens de songier : 
deslïez le moi sanz demeure, 
que il n'est ore tens ne eure 
que preudons face chiere morne ; 
ainz doit sitost con il ajorne, 
si con tu faiz, conmencier l'uevre : 
par ta richesce le recouvre. 
Faiz me tu chiere felonesse ? 
Paie, que je voil ma promesse : 
n'en faire por ce male chiere. 
Je vodroie mieuz estre en biere 
que la promesse n'en portasse : 
Rognel est une beste lasse, 
chaistive, povre, mal traiant, 
de son traire est il naiant : 
ja nel ferai lïer ne traire, 
ne nule autre besoigne faire, 
ainz en enplirai ge ma pance ; 
n'en fai ja longue reneance, 
que tu n'i puez riens conquester. 
Se tu ne te viaus areter 
et deslïer Rognel sanz noise, 
j'ai an talent que je te voise 
doner de ma pate tel flat 
a terre t'abatrai tout plat, 
et lors seront, si con moi sanble, 
a mon talent li buef ansanble. 
Por ce le te di : miauz te vient 
que Rognel, qui veillesce ataint, 
soit miens seus que ensanble tuit ; 
n'i avroit joie ne deduit, 
se toz les avoies perduz. » 
Li vilains fu toz esperduz 
de ce que Brun l'ors oï dire ; 
de mal talant tressue et d'ire : 
il fu pansis et esbahiz 
que par sa promesse est traïz. 
Mout li poise de la parole 
qu'il dist et si la tient a fole. 
An mainte guise se porpanse : 
bien set n'i a mestier desfense 
vers Bruns, qui estoit granz et forz ; 
n'i a mestier nul reconforz, 
qu'en pou d'eure estranglé l'avra 
toz ses bues, ja nus nel savra, 
et lui mort, ançois c'on le saiche. 
Miauz li vient soufrir le domage 
d'un sol buef que de toz a tire, 
que bien set, se a lui s'aïre, 
lui meïmes estranglera, 
ne ja mes n'en eschapera. 
Bien set n'i a rançon mestier : 
miauz puet par proiere esploitier 
que par corroz ne par mellee. 
Ses bues areste en l'aree, 
vers Brun l'ors forment s'umilie ; 
an plorant li dist, sel deslie 
Rognel si main, que sa jornee 
iert tote a noient atornee, 
que nul esploit ne porra faire, 
que li .VII. buef ne püent traire, 
que trop est fort la terre et dure. 
Mout sovent li aferme et jure 
que granz merciz li devra randre, 
se de Rognel le vieut atandre 
jusqu'a l'andemain solement. 
« Mout volentiers et bonement 
le vos randrai bien matinet, 
foi que doi mon fil Martinet 
et la moie fille Costance, 
n'en soiez voz ja en doutance. 
Vostre merci, prestez le moi 
jusqu'a le matin, par ma foi, 
que Diex bone joie vos doint ! 
- Lietart, fait il, n'en avras point. 
Ne me tenez mie a estruit : 
qui aise atant, aise li fuit ; 
de Renart, qui guiler ne fine, 
tin ge cest sens : mout vaut saisine. 
Se ce te lais dont sui saisiz, 
mout seroie malvais failliz, 
se je metoie hui a demain 
ce que je tieng ore an ma main, 
dont m'avroies tu bien trové, 
se de tes mains iere eschapé ? 
Je cuit et croi, par saint Johan, 
ne te verroie mes ouan ; 
a ton pooir te garderoies 
de metre toi en mi mes voies : 
ainsint avroies tu tost fait, 
que l'an dit : de bien fait col frait, 
mal por bien a l'en por servise. 
Se ta foi en avoie prise, 
tost en mentiroies ta foi : 
toz les vilains del mont mescroi 
por .I. vilain dont moi soviant 
(l'en dit qu'eschaudez aige crient : 
par droit bien eschaudez doit estre), 
por .I. fel vilain de put estre 
qui auen sa foi me menti, 
ne onques ne s'en repenti, 
ne respist ne m'an demanda, 
ne ver moi ne s'en amanda. 

Ce fu ouan devant vandenges, 
qu'il en jura Dieu et ses anges, 
et se Diex li donast santé, 
qu'il me donroit a grant planté 
de ses braiches et de son miel, 
que je aim plus que riens soz ciel, 
se ses .II. chaiaus li rendoie, 
qu'au soir a mengier atandoie. 
J'en pris la foi : ne fui pas sajes ; 
que ce est mes li pires gaiges 
qui soit en l'ostel au vilain. 
Je ne sui mie cil qui l'aim, 
ne preudons ne le puet prisier : 
l'en ne puet gaires justisier 
vilaim, ne avoir an destroit : 
bien li sanble qu'eschapez soit, 
puis c'on le viaut par la foi croire ; 
ja puis ne fera .I. sol oirre 
por querre de sa foi respit ; 
trop a vilains foiz en despit, 
ne l'aime, ne croit, ne ne prisse. 
Fox est qui par foi le jusstise, 
s'il le puet en autre maniere 
jostisier que i l'a pou chiere. 
Ne loist pas a saignor de terre, 
se son vilain prant et enserre 
por son forfait ne por sa taille, 
que li vilains quites s'en aille 
por sa fïance solement ; 
poi i a d'aseürement. 
Je di ce que j'ai essaié : 
ne sont pas vilain esmaié, 
puis que vient a foi afïer ; 
nus proudons ne s'i doit fïer. 
Je ne sai conment je te croie 
que Rognel ton buef je te croie, 
que je dot mout, se je te croi, 
la tricherie et la non foi 
que j'ai an mainz autres trovee. 
- Sire Bruns, vertez est provee, 
respont Lietarz et forment plore, 
bien le sai, se Diex me sequeure, 
de maintes guiles a ou monde, 
que li uns sont des pechiez monde, 
et maint en i a antechiez 
de toz les creminiez pechiez, 
et desloiaus en i a mainz 
a greignor planté que des sains, 
qu'il ne se vont pas anoiant 
de mantir lor foiz por noiant. 
Et plusors sont, ce n'est pas fable, 
qui sont proudome et veritable, 
et ont a Dame Dieu bon cuer, 
et ne vodroient a nul fuer 
por nule riens la foi mantir. 
Ja Diex ne me laist consantir 
que ma foi mante a home né : 
trop m'avroit pechié sormené 
et Dex mis an grant oublïance, 
se je mantoie ma fïance. 
Por Dieu, Rognel me recreez : 
ja demain ne vos iert veez. 
Par la foi que doi Brunmatin, 
ma moillier, demain bien matin 
ci meïmes le ramanroi 
que ja ver vos n'en mesprandroi. » 
Bruns li ors li dist : « Or l'en moine, 
et li done faing et avaine : 
je voroie que il fust gras, 
mes ce ne puet ore estre pas 
que sejor li convenroit grant. 
De lui me cuit je maintenant 
or an droit ma fain estanchier, 
mes je le ravrai autant chier 
demain con or an droit avroie, 
et je porquerroi tandis proie. » 

A tant prent la foi dou vilain, 
si se mist tantost hors dou plain. 
El bois, en une espesse lande, 
antra por querre sa vïande. 
Antre ces choses li vilains, 
qui d'ire et d'angoisse fu plains, 
deslïa lors ses bues por pestre, 
ne pot li suens cuers a esse estre ; 
por ce les deslïa si tost, 
car ire et angoisse li tost 
de gaaingnier tout le talent. 
A Rognel se prist an alant 
a haute voiz a demanter ; 
n'a or pas talant de chanter : 
« Ahi ! Rognel, biau buef et grant, 
por vos ai esté mout dolant, 
si sui ge si con estre doi, 
qant je vos ai tolu a moi. 
Ma parole fole et malvese 
vos metra demain an malaise ; 
an males mains vos ai gité, 
a Brun l'ors qui est sanz pitié : 
demain de vos se gostera ; 
cest goster trop me costera. 
Voirement dist voir qui le dist : 
tant grate chievre que mal gist. 
J'estoie trop aiesse hui main, 
qant vos metoie en autrui main 
par promesse, la moie chose. 
S'or me blasme et se m'an chose 
de ma folie et de ma perte 
Brunmatin la bele, l'aperte, 
ne me doi mie mervoillier. 
Gié qui soloie conseillier 
touz mes voisins, nes les plus saiges, 
ai ci porchacié mon domages. 
Las ! or m'a Diex trop anhaï, 
qant j'ai moi meïmes traï. 
Dahaz ait hui tote ma guelle : 
qui avient une n'avient seulle, 
s'é ce que je crieng et redout 
que je ne perde le mien tout, 
que si sovant ne me meschiesce 
que mess avoir a noiant chiece, 
car donee m'est male estriene 
au premier jor de la semaine : 
or ne serai mes marcheant. 
J'estoie de si grant noiant 
venuz an auques an .X. anz 
que deniers avoie gisanz 
bien entor .C. livres ou plus, 
sanz autre chose le sorplus ; 
.III. vingnes ai et bues et vaches ; 
formanz et vins, larz et formaches 
avoie plus, la Dieu merci, 
que vilains qui soit pres de ci. 
Or criem que tant a naiant n'aille, 
et cuit et croi sanz nule faille 
antrez sui de perdre en la voie. 
Ier main m'iert avis que j'avoie 
trop en .VIII. bues a ma charue. 
Tex porte borel ou maçue 
grosse et pesanz desor son col 
qu'en devroit tenir a mains fol 
an toz androiz que je ne sui. 
Il est bien raisons que l'annui 
que je m'ai porchacié reçoive ; 
droiz est que ma folie boive. 
Certes ja mes hom que je sache 
ne me plaindra de mon domage, 
que je l'ai quis et porchacié ; 
si l'ai conme je l'ai tracié, 
si est bien raison que je l'aie. » 
Ainsi se demente et esmaie 
a soi meïsmes dant Lietarz. 
Entre cez choses dant Renarz 
proie porchaçoit au matin 
an .I. bois et pres dou chemin, 
qant il oï abai de chiens 
qui mout li estoient prochiens 
et mout pres l'aloient suiant, 
et .I. vilain aprés huiant 
aprés les chiens par la foroiz : 
n'a or pas talant que s'arest, 
ainz cort a gairison et tost. 
An un crues de chesne est repost 
tant que li chien soient passé, 
que mout l'avoient ja lassé 
ne n'a talant d'oisir hui mes 
tant con des chiens oie les glois, 
ainz se reposse a estendaille ; 
un poi dedanz le crues somoille. 
Que que il se reposse ou crues, 
li vilains, qui est a ses bues, 
qui pleure et se demante en haut. 
A tant Renart hors dou crues saut, 
vis li est aler s'en puet bien, 
quant il n'ot nul abai de chien. 
Del bois ist, a l'essart vint droit 
la ou le vilain ester voit 
qui se dementoit en plorant. 
Vers le vilain s'en vint corant ; 
pres de lui en vint tot le saut, 
si li dist : « Vilain, Dex te saut, 
que as tu ? Por coi fais tel duel ? 
- Sire, ja nel savroiz mon voil, 
que se jel vos avoie dist, 
si conquerroie mout petit ; 
se mon conseill vos descovroie, 
de vos aïde n'en avroie, 
ne nul conseil, ne nule aïe. 
- Fel vilain, que Dex te maudie, 
trop par ies fox, ce sai ge bien, 
que tu ne me connois de rien. 
Certes, se tu me conneüsses, 
ja si desconseilliez ne fusses 
ne de nule rien esmaiez 
que tost ne fusses conseilliez 
por ce que te vossisse aidier : 
je sui bons maistres de plaidier, 
foi que doi saint Panpelïon. 
A la cort Noble le lïon 
ai ge meü maint aspre plaist 
et ai sovent de droit tort faiz 
et mainte foiz du tort le droit : 
ainsint convient sovent que soit, 
que plaidier a l'en an usage. 
Sovent ont randu le musage 
par moi mainte sauvage beste : 
a l'un ai fait brisier la teste, 
l'autre le col, l'autre la cuisse. 
Tu ne sez que je faire puisse 
tant mal et bien con faire puis. 
Je fis ja avaler ou puis 
danz Isangrin, mon chier conpere, 
si feïse je lors ma mere. 
Nel doit on tenir a mervoille : 
jel fis antrer en une soille 
ou puis ou avoit sailles .II. 
ce fu et bone guile et giex, 
an une abaïe as blans moines ; 
d'ileuc eschapa il a poines. 
Ou mort ou retenuz i fusse, 
se l'enging retenu n'eüsse 
qui iert apuiez a l'anchastre 
dou puiz qui iert vosez de platre. 
De pitié li fis le cuer tandre, 
car je li fis crore et antandre 
que g'iere en paradis terrestre, 
et il dist qu'il i voroit estre ; 
mes ses voloirs le fist doloir, 
car en l'eve le fis seoir. 
Lui meïmes devant Noel, 
que l'on met les bacons en sel, 
fis ge peschier en un estanc 
par mon barat et par mon san 
si c'ainz li fu anz seelee 
la queue an glace et angelee 
qu'il s'aparceüst de la guile. 
Maint bon poison et mainte angile 
mangai, que je en fui cheanz, 
an la chareste au marcheant, 
que mort me fis en mi la voie 
por ce que trop grant fain avoie ; 
an la charete fui gitez, 
des poisons fui acovetez ; 
d'angiles fresches et salees 
anportoi ge .II. hardeillies 
dont je fis puis tot delechier 
Isangrin, mon conpere chier. 
Aprés moi vint a mon menoir, 
si santi les poisons oloir : 
simplement a voiz coie et basse 
me pria que jel herbergasse, 
mes je li dis c'estoit neanz : 
de l'antrer n'enteroit dedanz 
nus hom qui ne soit de nostre ordre. 
Por alechier et por amordre 
li donai d'anguile .I. tronçon, 
dont il delecha son manton ; 
dist qu'il voroit corone avoir, 
et je li fis large por voir ; 
onques n'i ot rasoir ne force : 
les peus li abati a force 
de plain .I. pot d'eve boutice. 
La corone fu si faitice 
que poil ne cuir n'i demora 
par la ou l'eve devala, 
et teste et vis ot escorchié 
que il sanbloit chat escorchié. 
Isangrin mu ge ceste sause ; 
ce n'est mie parole fause, 
ainz est de mainte jant ceü 
que maint prodome ai deceü 
et maint en ai enbriconné 
si ai maint bon conseil doné. » 
Au vilain dist : « Antent a moi : 
je te conseillerai en foi 
que ton buef Rognel tu ravras 
por Blanchet que tu promis m'as. 
Un bon conseil te dirai ja, 
meillor que je ne fis pieça : 

Bruns li ors venra ci demain, 
Rognel vora avoir a plain ; 
bien matinet devant la messe 
avoir quidera sa promesse. 
Demain matin, qant ce verras, 
soz ta chape en ta main tenras 
tot coiement une coignie 
qui soit bien tranchant, enmenchie 
tot de novel en un fort menche, 
et .I. cotel qui soef tranche 
con se fust coutel a bochier, 
et je, qui bien sai cortoier, 
espïerai bien sa venue. 
Et qant je l'avrai bien seüe, 
ferai ci pres tel cornerie 
et tel plait et tel hüerie 
que tot entor moi, sanz mantir, 
ferai bois et plain retentir. 
Bruns li ors te demandera, 
por ce qu'il se merveillera, 
qui ce est qui tel noise fait 
et tu li diras entresait 
(n'aies mie de mantir honte) ; 
“ Ce est la misnie le conte 
qui ce bois est et ceste terre, 
qui venuz est venoison querre. 
Mout sont a cheval et a pié, 
n'i a cil qui ne tiengne espié 
ou bon levrier ou arc ou hache. 
Ancui vodront faire demage 
tuit a mainte sauvage beste, 
que li quens veut, contre la fieste 
de Pantecoste, sa maison 
mout bien garnir de venoison. ” 
Qant cest barat dit li avras 
au miauz que dire li savras, 
si saches que il avra chier 
que tu l'aïdes a couchier 
et a covrir dedanz ta roie. 
Et tu le faiz, s'i le te proie, 
si fera il ce sai ge bien. 
Ta coingnie pres de toi tien. 
Qant bien le verras estandu 
et un poi avras atandu, 
ne sanble mie coart home ; 
de la congnie si l'asome, 
fier et refier, done et redone, 
tant qu'il ait vermoille corone ; 
et le coutel de bone forge 
li boute par desoz la gorge, 
si le lai durement saingnier, 
dont vaura il mieuz a mangier. 
Par nuit l'en menras en repost, 
que demage i avroies tost, 
se li quens le pooist savoir : 
il te toudroit tout ton avoir 
et te panroit a pou d'afaire. 
Bones pieces en poras faire, 
a ton lardier le saleras ; 
et de la pel fere porras 
coroies a copler flaiaus. 
Et gardes que saies loiaus 
de moi randre le guerredon, 
que tu avras plus guerredon 
de moi que de toi ne prandroi, 
que Rognel quite te randroi 
et par moi avras l'ors en sel 
tot coiement a ton ostel. 
Adonc avras bien esploitié. » 
Bien a le vilain fait haitié 
la guile que Renart a dite ; 
ou reconter mout se delite, 
car onques n'ot si bone oïe ; 
plus de .V _C_. foiz l'en mercie : 
« Sire Renart a grant planté 
avroiz a vostre volenté 
chapons et gelines et cois ; 
a Dieu vos conment, je m'en vois. » 
Ainsi departent enbedui, 
et Bruns li ors avra anui. 
Li vilains a l'ostel an vet 
et Renart vers le bois se trait 
que il amoit plus que le plain. 

Si a esbaudi le vilain 
la guile que Renart a faite, 
de naient plus ne se dehete ; 
ainz est mout liez et mout joianz, 
si s'en va a l'ostel rïant, 
que mout bien cuida sanz tardier 
avoir la char en son lardier. 
Si tost conme l'aube creva, 
li vilains mout tost se leva ; 
.I. bon coutel ot soz sa chape : 
se Bruns li ors vis li eschape, 
ne s'aime noiant ne ne prise. 
Une tranchant coignie a prisse 
qu'il mist soz sa chape a celé ; 
son garçon a lues apelé, 
et vis li est que trop demeure : 
il ne cuide ja voier l'eure 
qu'il ait a son tranchant coutel 
a Brun l'ors reversé la pel. 
Ses bues chace tant con il pot, 
a son essart en vint le trot ; 
et le coutel et la coingnie 
a soz sa chape bien mucie. 
Tandis qu'il entent a arer, 
Bruns li ors ne pot esgarder, 
car dou bois savoit les trespas ; 
a l'essart vint plus que le pas 
des pates derriés regibant, 
mes il ne set qu'a l'oil li pant, 
si cuide que Rognel suen soit. 
A la charue cort tou droit, 
a haute voiz Lietart escrie : 
« Deslie va, le buef deslie ; 
por coi l'a tu soz le jou mis ? 
tu nel m'avoies pas pramis, 
desloiaus vilains de put aire, 
qui ier faisoies le bues traire ! 
Tu l'as or fait si com toi plot. » 
Lietart, qui bien faire le sot 
d'ome coart chiere et sanblant, 
li respont basset en tranblant : 
« Sire, ne soiez pas iriez : 
Rognel n'es gaires enpoiriez, 
orendroit le vos ramenroie, 
se g'estoie hors de la roie ; 
ma roie me laisiez parfaire. » 
Renart, qui tot ot cel afaire 
veü de pres et espïé, 
un lonc cor, qu'il avoit lïé 
a son col, mis l'a a sa bouche, 
et si tres durement le touche 
et conmence a corner si haut 
que retentir en fait le gaut. 
A tant li corners li anuie, 
si s'escrïe forment et huie 
ausint con veneor qui chace 
qui ses chiens envoie a la trace. 
Si fu granz la noise et li bruis, 
car mout en fu Renart bien duiz 
et de corner et de hüer, 
et Brun conmence a ennuier 
le bruit et la noise qu'il ot : 
de riens ne li sit ne li plot, 
ne la vosit pas ore oïr, 
car il en cuide mal joïr. 
Mout s'esmoie et mout se mervoile, 
longement escoute et oroille ; 
quant plus oroille et escoute, 
de tant se crient il plus et doute, 
si crient que levriers ne li saille 
et que veneors ne l'asaille ; 
de poor tranble, a Lietart vient, 
de Rognel plus ne li sovient, 
n'a or talent que le deslit, 
simplement an bas li a dit : 
« Or me di, Lietart, ne t'anuit, 
qui a ceste noise et cest bruit 
conmenciee en ceste forest ? 
Por Dieu di le moi, s'il te plest, 
par tel convent que mieuz t'en soit. » 
Lietart, qui tandis s'apansoit 
de respondre Brun par savoir 
tele chose qui sanblast voir, 
li dist a lai d'onme requit : 
« Je te dirai ce que g'en quit ; 
ge oï dire a un ribaut, 
c'est la gent au conte Tibaut 
par qui la terre est maintenue ; 
s'est en ceste forez venue, 
qui est au conte toute quite 
et a tote gent contredite 
fors seul au conte et a sa gent : 
s'en i trovoit autre chaçant, 
li quens le feroit tantost prandre, 
que ja ne l'en porroit desfendre 
avoir, proiere ne proece, 
force d'amis ne gentillesce. 
C'est, ce cuit, sa mesnie toute 
qu'i amena une grant route, 
si sont venu ici chacier. 
Li uns portent espiez d'acier, 
li autre arc et saietes tienent, 
par les bestes traient s'en vienent 
et lor donent de mortiex cous ; 
li autre ont lor cor a lor cox 
et cornent, et li autre huient ; 
les bestes par le bois s'en fuient 
et cil qui tienent les levriers, 
mout meillors que chiens a chevriers, 
corent par le bois a eslais, 
et li quens meïmes aprés 
sor un chaceor qui tost cort, 
qui de venoison vieut sa cort 
garnir a ceste Pantecoste, 
que chascun an .C. mars li coste 
et ouan plus li coustera, 
que je cuit et croi qu'il fera 
noviax chevaliers jusqu'a vint, 
que pieça si grant cort ne tint 
con il voudra ouan tenir, 
que a sa cort fera venir 
le mieuz de sa chevalerie 
qui soit desoz sa saignorie ; 
por ce est si main la chose enprise. » 
Si grant peor lors li est prise 
que ne se pot mes soutenir, 
a genouz le covint venir : 
« Lietart, fait il, par ta merite 
que je te claim Rognel tout quite 
et que je tes vrais amis soie, 
laisse moi couchier en ta roie 
et de la terre bien me covre. 
Por Dieu te pri, ne me descovre 
a ces veneors ne m'ensaigne : 
se il avient que om me praigne 
escorchier me fera li quens. 
- Danz Bruns, dit Lietart, toz voz bons 
sui ge apareilliez de faire, 
mes je vos lo mout bien a faire 
c'aucuns venieres ne vos oie, 
que mout avroit li quens grant joie, 
s'avoir vos pooist a sa feste. » 
An mi une roie s'areste 
Bruns li ors qui se doute tant ; 
ileuc se couche et estant : 
bien li sanble qu'eschapez iert 
des veneors, mes sa mort quiert ; 
il quide estre de la mort loing 
et ele li est pres au groing, 
qar tel quide eschiver sa mort 
qui la porchace et proime fort ; 
eschapez cuide estre por voir, 
mes il s'aïde a decevoir. 
Lietart, a cui la noise plaist 
que Renart en la forez faist, 
a ses .II. mains sa face tient ; 
de rire a poine se tient. 
Qant il le cuevre de la terre, 
sa coignie pres de lui serre 
et son coutel pres de lui met ; 
de lui covrir bien se porvoit. 
Qant il fu auques bien covers, 
les ieuz que i tenoit overz 
li a conmendé que il cloe ; 
cil le fait si con il li loe, 
que de nul agait ne se garde. 
Lietart plus de rien ne s'atarde, 
a .II. mains hauce la coignie ; 
de soi l'a forment esloingnie, 
bien la hauce por miauz ferir : 
au premier li vora merir 
le grant orgeil et le dangier 
que li mena de son buef ier. 
Qant longement l'ot avisé 
son cop a loi d'ome sené, 
que de faillir redote trop, 
sor la teste giete son cop ; 
fiert et refier de tel aïr 
que il en fait le sanc saillir ; 
tel cop li done de rechief 
que tot li a brisié le chief. 
Ne le crient mes ne ne redote, 
par desoz la gorge li bote 
le bon coutel qui soef trenche. 
Au premier dou dangier se vange 
qu'i li fist, ne l'esparne point ; 
del costel es cotez le poinz 
si que li sens li cort et roie 
de tot le cors par mi la plaie ; 
bien et forment seinnier le fait. 
Un poi an sus de lui le trait 
a paine, que mout iert pesanz : 
Ne fera mie granz presanz. 
Par lui ne savra nus qui soit, 
que por nule riens ne vodroit 
que nus de ses voisins seüst 
q'an son lardier char d'ors eüst. 
Ileuc le cuevre mieuz qu'i puet, 
ses bues chace, a l'ostel muet. 
Il est liez et fait bele chiere ; 
sa moillier que il ot mout chiere 
an une chanbre o soi apele, 
si li a dit : « M'amie bele, 
qui enprés Dieu me faites vivre, 
voirement dit voir a delivre 
li vilains, qui par tot bien dit, 
qu'i n'est si grant maus qui n'aït, 
ne biens qui ne nuise par eures. 
Se Dex me doint planté de meures 
en mon plaissié por moré faire 
tel qui puist a riche home plaire, 
je puis bien afermer por voir 
que je l'essaiai bien ersoir, 
par la grant foi que je vos doi, 
et si vos dirai bien por coi. 
Bien quidoi avoir mon mal quis, 
qant ier matin a Rognel dis, 
por ce qu'il traoit lantemant, 
que max ors sanz poloignemant 
le mengast ! Et Brun le vint querre : 
sa felonie et sa grant guerre 
de moi et del mien conparasse, 
se je a lui ne m'acordasse. 
Il me prist mout a manecier, 
et je le soi si enlacier 
et de blanches paroles paitre 
(que je ai esté a bons mestre : 
de bien lober bons mestre sui) 
respit me dona jusqu'a hui. 
Por coi feroie ge lonc conte ? 
Renart, qui de bien faire a honte, 
tel guile hui matin m'aprist 
par coi danz Bruns or an droist gist 
morz et coverz dedanz ma roie. 
Et or me conseille et avoie 
comment iert que ne soit seü ; 
et s'il estoit aparceü 
dou conte ou de ses serganz, 
ne nos guerroit or ne arganz 
que nos ne fusiens afolé. » 
Mout doucement l'a acolé 
cele qui assez sot de lobe : 
mieuz valoit que tote la robe 
au vilain seulement sa guinple, 
que trové l'avoit fol et simple ; 
ne li ose dire ne faire 
chose qui li doie desploire ; 
ele estoit sor le vilain dame 
por ce qu'el estoit gentil fame. 
Respondu li a en rïant : 
« Certes tot au mien escïent 
vos donra ge conseil, biau sire, 
de ce que vos ai oï dire. 

Enquenuit, devant l'ajornee, 
soit une charrete aprestee, 
et je et vos et Contenete 
le metrons bien en la charrete ; 
et nostre garçon Tribolez 
iert avec nos, se vos volez, 
car espoir trop nos greveroit, 
por ce que trop pesanz seroit. 
Ainsi porrons bien esploitier : 
nus ne nos venra agaitier 
a cele eure, que nus nel set, 
ne nus, Dieu merci, ne nos het. » 
Qant ele ot ce dist, si le baise ; 
mout par est li vilains aiesse 
de ce que sa fame dist ot ; 
del bon conseil de lui s'esjot, 
bien set ne porroit faire miauz, 
la boche li baise et les iauz. 
N'a talant autre conseil praingne, 
si li a dit : « Bele conpaigne, 
bele suer, bone grace avez 
de Dalme Dieu, qui tant savez. 
Nos le ferons a vostre los : 
Tribolez n'est mie si fox 
que de cest conseil nos descovre ; 
ja ne li celerons ceste ovre : 
bien avons mestier de s'aïe. 
Se Dex plaist et sainte Marie, 
antre nos .IIII. leverons 
Brun l'ors, ja charchié n'en serons. « 
La parole laissent a tant, 
jusqu'a la mie nuit passant 
fist sa charrete apareillier : 
n'a pas talant de someillier ; 
la nuit ne dort ne ne sonmoille. 
A mie nuit sa fame esvaille, 
et Contenete et son garçon, 
et prist en sa main un gaiton 
et .II. flaiches a sa ceinture 
que il sot trere par nature ; 
avant s'en va tote la voie 
por espïer c'on ne le voie. 

Lietarz de riens ne s'asejorne, 
sa charrete afaiste et atorne ; 
en la charrete monter fait 
sa fame et sa fille, et s'an vait 
sanz noise et au plus que il pot : 
son cheval ne va pas le trot, 
aler le fait le petit pas ; 
sa charrete ne braoit pas, 
car de siu l'avoit mout bien ointe ; 
sa moiller et sa fille acointe 
et lor desfant mieuz que il pot 
qu'eles ne dïent .I. seul mot, 
que fames ganglant totes voies ; 
eles se tienent totes coies 
que d'agait mout grant peor ont. 
Qant de la vile issües sont 
antor .V. archïes ou .VI., 
li vilains, qui estoit asis 
en la sele sor le cheval, 
le fait troter trestot .I. val. 
Tant est alez les troz menuz 
qu'en son essart en est venuz, 
la ou il ot covert Brun l'ors ; 
de terre l'ont il quatre sors, 
dui et dui ansanble se tienent, 
pres de la charrete s'en vienent, 
dedanz le justent il a poine. 
Lietart a son ostel l'en moine 
conme cil qui grant joie en fait : 
par bones pieces le desfait, 
a son costel bien le despiece ; 
a son garçon chascunne piece 
fet laver en bele eve clere 
entre Cotenete et sa mere ; 
le tenal ou les pieces sont 
an une grant huche repont. 
Lietart, qui plus targier ne viaut, 
ne se targa plus qu'il n'apiaut 
son garçon, c'un pou doute et criant 
por ce qu'i ne li apartiant : 
tot en rïant a bele chiere 
si li prïa, con il a chiere 
la mort et la vie de lui, 
que ne le dïe a nului. 
Li garçons li jure et afie 
que ne le descoverra mie, 
ne ja par lui n'iert descoverte 
chose dont il li veigne perte, 
ne mal, ne domage, ne honte. 

Por coi vos feroie lonc conte ? 
Tantost con li jorz esclaira, 
Renart, qui ja bien ne fera, 
de Malpertuis, son fort plaisié, 
s'en est issuz le col baissié : 
sa pel ot de vïande vide, 
certainement sanz faille cuide 
avoir les gelines Lietart 
et les poucins, et le blanchart 
n'iert plus, se il puet, ores vis. 
Bien cuide, et si li est a vis, 
que de tot sire estre doie 
et de Lietart et de la proie 
por Rognel que sauvé li a. 
De luins le vilain espïa, 
qui entor son plaisié estoit : 
une viez soif i redreçoit. 
Vers la haie a lui s'eslaise 
conme cil qui de fain a presse : 
bien quide avoir sanz contredit 
ce que le vilain li ot dit, 
mes autrement est qu'il ne pense. 
Li vilains le vit et s'apense 
de la promesse qu'ier li fist : 
sa sarpe et sa coignie prist, 
de coi il aguisoit ses piex ; 
pres de la haie est ses ostiex, 
car de la haie estoit enceinz. 
Damle Dieu en jure et ses sainz 
antre ses danz, ainz qu'il s'en tort, 
que « Renart iert a povre cort 
s'il s'atent a moi au souper. 
Renart me quide plus coster 
qu'il ne me costera des mois, 
qu'il quide avoir tout demenois 
ce que l'en li a en covant, 
mes ausi com il a çovent 
covent fausez par maintes foiz, 
il est mout bien raison et droiz 
as angingnors c'on les angint. » 
Ainsi parlant a l'ostel vint, 
ou trova filant Brunmatin. 
» Trop laissiez ouvre par matin, 
sire malvés vilains, fait ele. 
- Ma bele suer, ma damoisele, 
fait il, or ne vos corrociez 
ne vers moi ne vos aïriez : 
je ne sui pas encor si fox 
que le matin mete en repox ; 
mes je veing a vos consel prandre 
conment me porroie desfandre 
de dant Renart qui droit ça vient : 
noz gelines a soes tient 
et noz poucin et quide et croit 
que nostre coc Blanchet suen soit, 
por ce qu'avant ier li promis 
por Brun que en mes mains a mis. 
Por ce vient ci toz abrivez, 
mes a mau port est arivez, 
se bon barat puez controver. 
Or i puez ton sans esprover, 
et si contrueve .I. bon barat. 
Se vaincu le puez randre et mat, 
le felon plain de tricherie, 
tu feras bone lecherie, 
et bon barat, et bon angin. 
Por autre chose ci ne ving, 
que je sai bien, se Dex me saut, 
je n'ai for tai qui me consaut, 
ne qui mieuz conseillier me doie, 
que je sui tuens et tu es moie, 
et si me doiz dire mon bon, 
et li consauz est ausi tuen 
con il est miens en .I. androit. 
Pense de bon cuer or en droit 
comment nos puisons estrangier 
Renart, qui bien quide mengier 
noz jelines et noz chapons. 
Certes, se de lui eschapons 
et sanz grant cost et sanz despens, 
bons iert tes baraz et tes sens, 
et bien t'avra Dex apansee. » 
Cele, qui bien est porpensee, 
li a respondu sanz demeure : 
« J'ai trouvé, se Dex me sequeure, 
.I. bon barat qui bien vaura, 
por quoi Renart dou tot faura 
a ce que premis li avez, 
se vos faire ce li savez 
qoiement sanz aparcevence. 
Trois mastins les meillors de France 
(li pires des trois ne le dote), 
qui laienz sont en cele croute, 
amenez conme vezïez 
a vostre granche toz lïez, 
et gardez que bons lïens aient. 
Donez lor dou pain qu'il n'abaient, 
que bien porroient esmaier 
dant Renart par lor abaier, 
qu'il s'enfuiroit a son reçoit : 
ainsi n'avrïons nos riens fait : 
tot seroit a reconmencier ; 
mais bien le laisiez avancier 
et tout a seür ça venir ; 
les matins faites bien tenir 
a vostre garçonet toz trois 
a l'uis de la granche detrois. 
Qant Renart iert bien aprochiez, 
les chiens maintenant li huiez, 
si les laissiez aler aprés ; 
s'i le peuent tenir de pres 
i li despeceront la pel, 
si li feront rouge chapel. 
Au mains vaura, si con je cuit, 
bien sa gorge .VII. sols ou huit, 
a ce que ele est de saison. 
Ainsint con je di le faison, 
nos ne le porrïons mieuz faire ; 
et vos, por mieuz Renart atraire, 
qui ja est si pres avalez, 
a vostre soif vos en alez 
et vostre ovre reconmenciez, 
a Renart de rien ne tenciez : 
s'i vos dist Blanché li donez, 
vos doucement li responez 
a pou de parole brement : 
“ Renart, sachiez certainement, 
vos ne devez ja avoir cure 
de Blanchet, qu'il a la char dure : 
il ne mengüe riens qui vaille 
for ce que il trove en la paille ; 
je croi on ne l'avroit pas cuit 
en .I. jor et en une nuit, 
qui le metroit quiere or endroit. 
Tendre chose vos convendroit 
a vostre mengier, gelinetes, 
oisiaus, chapons, genes poletes ; 
et se ne le volez lessier, 
si le lessiez ainz angraissier 
.XV. jorz, si iert vostre preuz, 
qu'il n'est encore a mangier preuz : 
assez li donrons a mangier. ” 
Ainsi le porons losengier, 
et cez losenges, ele li dit, 
vos vaudront .I. bon escondit. 
Qant cez paroles li direz, 
assez plus bel l'escondirez, 
que se vos tancïez a lui : 
einsi nos vangerons de lui. 
Clavel et Corbel et Tison 
bien l'en amanront en prison 
cil troi, sel peuent encontrer ; 
ja mes n'iert a vos au soper 
ne riens ne querra plus dou nostre. 
- Foi que doi sainte Patenostre, 
bele suer, bons est li consauz, 
ja tant ne fuira des granz sauz 
Renart que nos ne le praingnons 
a l'aïde des .III. gaignons 
qui li feront grant envaïe ; 
or avra il mestier d'aïe, 
s'il le püent prandre et abatre. 
Je me vois a ma soif esbatre 
qu'il ne nos face aucune ganche ; 
li garçon tiene an la granche 
les chiens, si con vos avez dit ; 
qant jes huierai, ses deslit. » 

A tant va ariere a la haie. 
Renart, qui fains grieve et esmaie, 
s'en vint a la haie le trot, 
la ou li vilains la soif clot 
et aguise ses piex et fiche ; 
antre ses denz jure et afiche 
qu'i li vendra chier ceste voie. 
Por ce que Renart ne le voie, 
anbrunche sa chiere et abesse ; 
Renart vers le vilain s'eslaisse, 
si li dit : « Dex te saut, Lietart ! 
va moi querre le coc Blanchart ; 
bien le doi avoir par raison : 
n'eüses pas en ta maison 
Brun l'ors, se ne t'eüsse apris 
l'angin par coi l'as mort et pris ; 
je doi hui estre a bone cort. » 
Li vilains fist chiere de sort 
et d'ome qui ne veïst goute. 
Renart en la haie se boute 
an la maniere de furet, 
si se panse qu'il li diroit, 
si li a huchié de rechief. 
Li vilains a haucié le chief, 
si l'a de travers regardé : 
« Sire, fait il, de la part Dé, 
este vos por Blanchet venuz ? 
Li cois est megres et menuz, 
qu'il ne mengüe nule riens 
for ce que il trueve en ces fiens : 
il est megres, n'a que les os, 
et la plume l'a fait si grous. 
Se li demores ne vos tarde, 
ancor n'avra par mon los garde : 
.VIII. jorz ou .XV. le laissiez, 
tant que il soit plus angraissiez, 
si vaura donques assez miauz. 
Ansorquetout il est trop viauz : 
il a passé .III. anz ou quatre ; 
n'i porrïez les danz enbatre, 
tost vos brisserïez les danz. 
Se Damlediex me soit aidanz, 
je seroie forment iriez, 
se vos estïez enpiriez 
par chose qui de moi meüst ; 
mes qui juenes poucins eüst, 
chascun jor .I. oisonnet tendre, 
bien vos i poïssiez atendre. 
Mes n'ai chapon, oisel ne pole ; 
mout par amasse vostre bole, 
se j'eüsse de coi soingnir, 
que nus hom ne doit esloignier 
son ami, quant se met en soi. 
Certes mout volentiers vos voi 
conme mon ami et liez fusse, 
s'aucune bone chose eüsse 
dont je vos peüse semondre. 
Je ne saroie a vos respondre 
nule riens qui vos deüst plaire. » 
Or ne se puet Renart plus taire : 
a vis li est que trop se taist, 
et trop li anuie et desplaist 
la mençonge qu'ot et entent : 

« Fox vilains, trop as dit an tant, 
or me reprete le frestel. 
Tu me quides et bien et bel 
avoir esconduit de Blanchart, 
mes je sai tant de mal et d'art 
et d'angin plus que tu ne faz. 
Je t'ai de mout anuiexfaiz 
et delivré et deschargié, 
que je t'ai Rognel atargié, 
et t'ai Brun par mon sens doné. 
Tu m'avoies abandoné 
ton coc par mout bele parole ; 
tu as esté a tele escole 
ou l'en t'a apris a prometre 
et del tien n'i viauz nïent metre. 
Desloiaus vilains, puz et sers, 
de blanches paroles me sers : 
je sai bien conoistre tes bordes, 
et tes gangles, et tes falordes ; 
tu m'as or promis sainz doner, 
mes, par celui qui fist la mer, 
domage i avras ainz quinzainne 
an ta promesse fause et vaine. 
Tu antanz or mout a flater, 
mes de duel te ferai grater 
tes tenpes, et tes poinz detortre. 
Quide me tu ainsi estordre 
par tes bordes, et eschaper ? 
Certes je te ferai fraper 
en une maniere ou en deus, 
fil a putain, vilain roigneus, 
desloiaus esconmenïez. 
Mout dois bel estre mercïez 
par coi tu m'as bel acuilli : 
tu ies decaus devers nulli. 
Puanz vilains et orz et lierres, 
este vos devenuz guilierres ? 
Je vos vendrai chier ceste guile : 
hui est li jorz que trop aville 
et lecherie et guile ampire, 
qant vilains quide desconfire 
par guille home qui neant vaille ; 
domage te fera sanz faille 
ainz .VIII. jorz, ce saches de fi 
des hui en avent te desfi, 
des or te serai ge nuisanz. » 

Lietart, qui est fel et quisanz 
et qui es .III. matins se fie, 
li respondi par felonie : 
« Renart, pou voi nuli qui face 
grant hardement par tel menace : 
ton pouer fai sanz menacier : 
ja ne m'en verras enbronchier 
ne prier por pes ne por trives. 
Ne pris pas .II. foilles de cives 
ton menacier ne ton vanter. 
Sui ge chaz a espoanter ? 
J'ai mainte tel menace oïe : 
ja par moi n'iert mains esjoïe 
ma mesnie por ceste chose 
ne nostre porte plus tost close. 
Je sui cil qui mains crient et dote 
ton pouoir et ta force tote 
que tu ne panses ne ne quides. 
Bien voil que tiens soit li estuides 
a moi nuire, a moi grever, 
ja ne m'en feras main lever 
par peor que j'aie de toi. 
Poi de tes menaceors voi 
qui a pou d'esfroior riens valent ; 
maint home sont qui maint asalent 
par parole mout aigrement, 
et si n'ont point de hardement ; 
par parole sont mout hardi, 
mes tost resont acouardi 
qant ce vient a un poi d'esfort. 
Tu ies mout egres, si ies forz 
par menaces, et petit vaut 
tes povoirs, s'a un pou d'asaut. 
An toz mes nuisement te met, 
de moi nuire mes tant i met 
et an apert et a celé. 
Tu m'as mauvés serf apelé 
et traïtor et desloial, 
mes je te puis plus fere mal 
que tu ne porroies moi faire. 
Je ne te quier mes a retraire 
de moi faire mal et annui, 
je te commencera encui 
a nuire et a contralïer. 
Robinet, va tost deslïer 
les .III. matins et si les hue. » 
Li gars sa chape a terre rue, 
as matins corut an la granche, 
chascun lïen pres del col tranche, 
les mastins huie et aprés cort. 
Li matin saillent en la cort, 
et, qant orent Renart veü, 
a grant cors se sont esmeü ; 
aprés lui corent abaient. 
De l'ataindre est il noiant : 
puis que Renart les vit venir, 
bien set, s'il le püent tenir, 
ne li feront pas ses aviaus. 
Aprés lui s'eslaisse Claviaus, 
si l'aert as danz par l'oreille 
que en pou d'eure fu vermoille, 
ne li est mie li gieus biaus. 
Aprés cestui li vint Corbiaus, 
les danz en la qeue li boute 
que il li a mengiee toute 
tout res a res des nacheriaus. 
Adonques fu Renart iniaus :
................ 
ja mes ne fust aconseüz 
Renart par cez ne retenuz ; 
s'aprés ne fust Tisons venuz 
qui mout le mort et depelice ; 
par desus le dos la pelice, 
qui estoit rouse et grant et lee, 
li a as danz toute pelee ; 
jusqu'a la vive char le mort. 
A poine s'est des chiens estors 
Renart, qui mout fu deploiez 
et de saignier afebloiez : 
suivre le poïst on par trace ; 
il fu pansis, ne set que face : 
bien set n'i a mestier paresce, 
se en son cuer n'a quis proesce ; 
puis que secors ne li apreste, 
bien set que la mort li est preste 
et li chien orent plus de force. 
De son cuer durement s'esforce ; 
au plus que onques puet s'enfuit, 
qui que soit bel ne qui annuit. 
A Maupertuis s'en vint les sauz, 
ne crient mes gaires lor asaut. 

Or est Renart a Maupertuis, 
bien ferma sa porte et son huis. 
Il se plaint mout et se dehaite ; 
ses plaies lie et afaite 
Ermeline, qui iert sa fame. 
Renart li a dit : « Douce dame, 
el monde a une grant merveille 
que cil qui a mal feire voille, 
cil qui mortrist et tout et anble, 
cil qui autrui avoir asanble 
ou par faus plait ou par usure, 
cil qui de loiauté n'a cure, 
ja celui nul mal n'an avra 
ne ja ne li mesavandra : 
ce est li plus honorez del monde, 
c'est cil qui toz li biens abonde. 
Plus meschiet il et mesavient 
a celui qui adés se tient 
et de mal faire et de mal dire 
que celui qui toz jorz enpire. 
Je di ce que je sai de voir : 
je qui soloie decevoir 
genz, et bestes pranre et traïr, 
et toute loiauté haïr, 
et de bien fere me gardoie, 
de toz biens toz dis abondoie ; 
n'avoie de chose disete 
qui por aise d'ome fust faite, 
de tout avoie je planté, 
buvoie et mengoie a mon gré ; 
homs ne beste ne m'asailloit, 
nule chose ne me failloit. 
Mes por ce que je vous bien faire, 
que onques ne me pot mes plaire 
et que mout poi ai maintenu, 
por ce m'est il mesavenu : 
mal m'est por bien faire avenu. 
Ja mes par moi n'iert maintenu 
ne biens, ne loiautez, ne droiz. 
Por ce que ouen une foiz 
avoie a bien entendu, 
m'en ont li doiable randu 
le guerredon et la deserte. 
Mal damage et male perte 
m'aviengne de moi et dou mien 
le jor que ja mes ferai bien ! 
Certes ja mes bien ne ferai, 
ne a nul jor ne me tenroi 
de mal faire, si con je croi. 
Par cele foi que je vos doi, 
plus ai soufert et honte et lait 
por .I. seul bien que j'é ja fait 
que por mal que je feïsse onques. 
- Biau sire, or me dites donques, 
fait ele, a Dieu vos conment : 
qui vos a mené cest torment ? 
Mout par estes depeliciez ; 
l'aventure m'en deïssiez 
ou en vos a si deserté, 
mout par en ai mon cuer iré, 
et ou futes si descirez. » 
Renart, qui fu forment irez, 
li respondi en soupirant : 
« Mout me va la force enpirant, 
Ermeline, ma douce amie ; 
por ce ne vos lairai ge mie, 
por dolor ne por foibleté, 
que vos n'oiez la verité 
conment j'ai esté mal bailli 
et conment je fui asailliz, 
conment j'é mal por bien trové. 
Je qui sovent ai esprové 
mon sens et ma guile an maint liex 
m'en tornai ge tot fameilliex. 

Un pou devant none, l'autrier, 
m'en aloie tot un sentier 
qui estoit bien pres de l'essart 
a un mavés vilains Lietart, 
qui m'a cete sause meüe. 
Mout grant peor avoie eüe 
de .II. matins qui me suivoient 
et bien pres de moi abitoient. 
Un pou ganchi hors de la voie, 
por ce que sanz faille savoie 
que, se retenir me peüsent, 
an petit d'eure mort m'eüsent, 
et si fusse ja mal menez, 
qant trovai un chaine chevez 
pres de terre, ou ge me repous : 
mestier avoie de repous, 
que mout estoie ja lassez. 
En poi d'eure fui respassez : 
j'avoie bien gardé mon cors ; 
puis que des matins fui estors 
sanz plaie et par ma proesce, 
petit prisai cele lasece. 
Tandis com je me reposoie 
ou crues qui ert delez la voie 
qui iert de l'essart Lietart prés, 
si oï le vilain angrés 
qui a son buef se demantoit : 
il ne harpoit ne ne chantoit, 
ainz ploroit, qu'il n'avoit pas tort, 
que par ire et par desconfort 
a dant Brun l'ors premis l'avoit ; 
de lui nul conseil ne savoit. 
Qant il me conta son afaire, 
lor conmençai ge bien a faire, 
je qui onques mes bien ne fis ; 
la quit je que je me mesfis, 
qant je fis bien en mal eür. 
Le vilain fis lié et seür 
de Rognel par ma porveence 
que il iert de perdre en doutence. 
Por le vilain devins venierres, 
tant fis que li vilains mentierres 
Brun l'ors ocist et l'en mena. 
Tel guerredon rendu m'en a : 
aprés moi a ses chiens huiez, 
bien ai esté depeliciez, 
si con il est aparissant ; 
encor m'est avis que je sant 
les danz es orailles, es naches ; 
ma queue ont retenue en gages 
li troi matin a lor sachier, 
mes Lietart le conperra chier, 
se del tot mes sans ne decline. 
- Laisiez ester, dist Hermeline, 
ne saiez pas si esmaiez : 
ja n'este vos gaires bleciez ; 
bel vos deüsiez deporter 
de cest mal et reconforter, 
que vos iestes an esperance 
de prandre hastive vengence 
del vilain ; qant vos bien vorez, 
le vostre cuer en descovrez. 
S'un poi vos en volez pener, 
la charrue en poroiz mener, 
depecier et ou bois repondre ; 
le vilain porroiz si confondre 
petit et petit totes voies ; 
ou vos li enblez ses corroies, 
dont si le porroiz si grever 
que de duel le feroiz crever 
le mavés vilain de pute aire ; 
ja n'en deüsiez or duel faire : 
ce vos deüst tot desdoloir 
que tot selonc vostre voloir 
en esclairerez vostre cuer. 
- Bele conpaigne, bele suer, 
dist il, bien iert faite la chose. » 

.VIII. jorz toz pleniers se repose 
Renart, qui des plaies se deut, 
por ce que bien recovrer veut 
sa force qu'il avoit perdue ; 
il ne fait riens, ne se remue 
de Malpertuis, sa maison fort : 
ce li done grant reconfort 
qu'il set de voir qu'il grevera 
Lietart qant pener se vora. 
.VIII. jorz trestoz plains se sejorne ; 
a mïe nuit au main s'en torne, 
a l'esart au vilain se trait 
an une broce an un agait, 
ou li vilains sa buche asanble. 
Renart ses corroies li anble 
qu'il avoit pres d'un buison mises. 
Renart coiement les a prises, 
qui estoit bons maistre d'enbler. 
Or puet li vilains asanbler 
ses bues et remener en toit : 
i hoiloit et en haut chantoit 
con cil qui d'agait ne se garde ; 
puis ne demeure ne ne tarde, 
vers le buison s'en va tot droit, 
mes ses corroies pas ne voit : 
tot entor le buison les quiert, 
si li poise que si seus iert. 
Quiert les et requiert par la terre 
et encor les peüst il querre, 
con cil qui ne trueve ne prent. 
Li vilains, qui tot d'ire esprent, 
jure et esmaie, si s'espert 
por ce que sa jornee pert : 
il est dolanz et trespansez 
et de Renart s'est apensez, 
qui par ire le desfïa : 
« Hé ! las, dist il, il m'espïa, 
Renart li lierres, li traïtres : 
il m'a conmencié les merites 
et le guerredon hui a rendre 
de ce que je ne li vous rendre 
Blanchart, qui devoit estre suen. 
Le guerredon n'en est pas bon ; 
je ne puis a lui forçoier : 
il me porroit ja despecier 
la teste que ja nel verroie ; 
volentiers m'en repantiroie, 
mes riens ne vaut la repentance, 
qant je fis onques desfïence 
a Renart qui si me puet nuire. 
Il a beance a moi destruire : 
ce m'anble dont je ai besoing. 
Bien sai que li marchiez es loing : 
je avroie ainz maint pas marchié 
que venuz fusse dou marchié. 
Trop me seroit li alers griés, 
que la voie n'est mie briés 
a ce que torz sui de .II. hanches. 
Or puis oan mes an amanches 
les bues laissier et anvoier. 
Bien me fait Renart desvoier 
de ma besoigne destorber 
et mau gré mien entrelessier. 
N'eüse mestier de sejor 
ne de repous ne nuit ne jor : 
adés me crest ovre et entente. » 
Tant con li vilains se demente, 
Tiemer, ses asnes espanois, 
qui ne crient gelee ne nois, 
oï dementer son saignor : 
si n'ot onques mes duel grangnor. 
De lui qu'il a savra, s'il puet : 
« Sire, fait il, il nos estuet 
bien conseil prendre et demender, 
qu'on ne porroit pas amander 
ainsint nostre chose ne croistre. 
Le vaillant d'un povre chevestre 
Renart, s'il puet, ne vos laira, 
qu'il envers vos felon cuer a 
et s'entente a vos essillier ; 
mout bien vos savrai conseillier 
et Renart sera abetez, 
se loiaument me prometez 
a doner une mine d'orge. 
- Tiemers, fait Lietart, par saint Jorge 
vos avrez un poi de farine, 
de mon orge plaine une mine, 
se par vos estoit engingniez 
li felons rous, li rechigniez ; 
si te donrai le chardon tandre. 
Et qui est qui le porroit prandre 
n'enginnier le laron revoit 
qui tot anble ce que il voit ? 
Tant angingne oisiaus et bestes 
sovent lor fait croistre les testes. 
Je ne sé nul home si saje, 
ne oisel, ne beste sauvage, 
qui onques si grans sens eüst 
que ja anginnier le peüst, 
ne qui le peüst decevoir, 
por que jel peüsse savoir, 
que je ne l'alasse requerre 
nes outre la mer d'Angleterre 
por le traïtor afoler. 
Mes nus nel porroit bareter : 
trop set Renart de renardie, 
n'est nule beste tant hardie. 
Renart si est de mal atandre 
et a lui puet hom bien entendre ; 
il est a mal faire haitiez. 
- Biaus sire, ne vos esmaiez, 
Tiemis respont ; l'en dit, ce cuit, 
encontre vezïé recuit ; 
il n'est hons qui si sages soit 
qui aucune eure ne foloit, 
ne fol qui aucuns sans ne face. 
Sire Lietart, ja Diex ne place 
que Renart ait si bon eür 
que il soit toz jors a seür 
c'on ne l'engint aucune foiz. 
Gié, qui ne sui gaires adroiz 
par sanblance de savoir mal, 
se vos covant avez loial, 
Renart le laron et sa fame 
vos randrai, par col ou par jame, 
forment lïez a vos coroies. 
- Tu comment faire le porroies ? 
- Je ne sai pas conment ? Par Dé, 
je l'avrai bien tost esgardé 
le bon barat et porveü 
par coi il seront deceü, 
par coi morz iert et ele morte. 
Mort me ferai devant la porte 
de Maupertuis le fort repaire, 
bien savrai sanblant de mor faire. 
Si tost con il me troveront, 
a mes manbres se lïeront 
de voz coroies conme fol 
et je soleverai mon col, 
si ferai chiere de dormant. 
Qant lïez les savrai formant, 
traïnant les an amanroi. 
- Tiemert, loiaument vos tanrai 
covenant en bien et en pes ; 
s'ainsint con tu le dis le fais, 
de mon orge avras bone part. » 

A tant de son seignor se part. 
Tiemers li anes, rechanant, 
des piez desrieres regibant, 
si s'en va mout grant aleüre 
et le grant trot et l'anbleüre, 
tant que pres vint de Malpertuis. 
Tout estandu se couche a l'uis, 
au plus qu'il puet s'alaine tient, 
con se il iert morz se contient ; 
de terre a son musel covert. 
Ermeline a son huis overt, 
la fame Renart, si le voit : 
« Renart, fait el, se Diex m'avoit, 
mout grant planté char fraiche avons, 
ja tant despandre ne savrons, 
deus mois de l'an, con je vos di : 
pres de cest huis, la Dieu merci, 
je voi estandu a ce pont 
un asne mort et grous et lonc ; 
il fu morz ore devant none. 
Les coroies Lietart me done, 
je le voil formant atachier 
a lui et a vos por sachier 
et por atraire le ceanz. 
- Fole, dist Renart, c'est naianz. 
Se tu viauz, tire et si sache ; 
ja n'i tirerai, que je saiche, 
se Diex m'aïst et tuit si saint, 
conme je crois que il se faint : 
a fox nos viaut espoir tenir ; 
tost en porra grant mal venir, 
se tu as coroies l'attaches. 
Or roille ainçois enprés les naches, 
el piz, en la teste et es flans 
si forment qu'en saille li sans : 
s'il ne se muet ne ne remue, 
bien le porrons mener en mue, 
qant nos por voir le savrons mort. » 
A tant cort cele, si le mort : 
par devers les naches l'asaut 
durement que li sans en saut, 
el piz es flans et an la teste, 
mes Tiemers, qui est dure beste 
et qui trop mal endurer puet, 
ne se remue ne remuet. 
« Renart, fait ele, or ies malvés, 
qant por les corroies ne ves : 
il est morz, ce saches, sanz faille ; 
as tu poor qu'il ne t'asaille ? 
Tu te crienz por noient et doutes ; 
va tost por les coroies toutes, 
que tu laisas derrier la porte. » 
Renart les corroies aporte 
qu'il doute encor qu'il ne se faigne, 
et cele li mostre et ansaigne 
conment le feront, si li neue 
la plus fort corroie a la queue. 

« Renart, fait ele, ci tanras 
dou traire chargié esteras : 
plus poise por ce qu'il est morz 
et vos qui estes mout plus forz 
que je de totes ovres faire, 
doiz devers le plus pesant traire 
et je trairai selonc ma force, 
mes que tu de traire t'esforce. » 
Plus n'i demeurent ne n'i dïent, 
as corroies forment se lïent. 
Qant forment s'i sont atachié, 
tant ont et tiré et sachié 
que traïné l'ont sor le soil. 
Tiemers li anes ovri l'oil 
et solieve la teste en haut 
en talant a que il s'en aut, 
mes qu'i les voie bien lïez. 
Et Renart, qui iert vezïez, 
li vit la teste sozlever ; 
si sot que il le vost grever 
et est en grant peril de mort, 
se par guile ne li estort. 
I se doute, sa fame apele : 
« Ermeline, m'amie bele, 
acor ça tost, si me deslie : 
la parole m'enpire et lie ; 
de la puor de l'ort pertuis 
ai je tant mal que je ne puis 
sosfrir puor, ne andurer ; 
ne puis ci longuement ester. 
Acor ça tost, se Diex te saut, 
a pou que li cuers ne me faut : 
ceste puor orde et pungnaise 
plus que n'est pertuis de privaise 
m'a tot le cors afebloié 
et de traire tout desvoié. 
Se m'en plain, ne m'en doiz blamer : 
a poi que ne me fait pasmer 
ceste puor qui ou cors m'antre ; 
doloir me fait le cuer dou vantre 
cist or vanz dou pertuis punais. 
Miauz vosise estre sor un ais 
de privee ou me geüse 
que pres dou pertuis dou cul fusse 
qui me sert d'un mout aigre vant. 
Se g'estoie lïez devant, 
je sai bien que sanz nul secors 
l'en treisneroie le grant cors : 
ja ne t'i covandra a traire ; 
ne me puez ci nul secors faire 
a nul androit qui tant me plaise 
con d'oster de ceste mesaise. 
Touz sui ja coverz de suor 
de l'angoise de la puor 
qui tot me fait le cuer doloir. 
Si t'aïst Diex, or vien oloir : 
la puor dont je sui destroiz 
puez santir, se tu ne m'en croiz ; 
acor ça, deslie moi tost : 
ceste puor le cuer me tost ; 
par pou que ne m'a mort geté. » 
Hermeline an a pitié : 
bien cuidoit que voir li deïst 
et cremoit, s'ele nel feïst 
sanz deloi son conmandement, 
il i morroit soudainement, 
plus tost que pot le deslïa ; 
Renart tantost li escrïa, 
qant il se santi deslïé : 
« A poi ne somes conchïé 
par ton conseil, fole chaitive : 
ne fuses pas enquenuit vive, 
se tost ne fusse deslïez. 
Bien nos a Tremers conchïez, 
qui mener nos voloit en vile 
par tel barat et par tel guile 
que morz se fait, et il est vis. 
Onques ne me pot estre a vis 
qu'il fust morz, et tu le dissoies. 
Ies tu si fole que tu doies 
quider ? mes trop est fous qui quide, 
que chascuns i mest si s'estuide 
an barat c'on ne set qui croire. 
Il nos en menast ja grant oire 
Tiemers chies son saignor Lietart, 
se je parlasse un poi a tart ; 
mais li vilains le conperra. 
- Renart, fait el, or i parra 
con tu li feras conparer ; 
tu en sez plus que bues d'arer ; 
mes onques dant Coarz li lievres, 
qui de paor pristrent les fievres, 
ne fu si de peor destroiz 
con tu ies ore a ceste foiz, 
qui doutes une morte beste. 
- Je li vi or lever la teste, 
pute fole, et ovrir les euz ; 
quides tu que je croie mieuz 
ton dit que ce que je verroi ? 
- Ja, fait el, ice ne querroi, 
que de poor l'as contrové. 
Bien ai or ton cuer esprové 
au besoing et ta malvestié 
qui si t'a semons et haitié 
de laissier ce dont tu doiz vivre. 
Bien puis afermer a delivre 
que de grant mauvaisstié te vient ; 
se par avanture ça vient 
Isangrin et Hersant la love, 
povre en iert ma part et la toue, 
car bruire en feront lor guernons. 
Qant a nostre huis char ne prenons, 
a paines l'iras loing conquerre ; 
cuevre ton chief et bien le serre, 
esparne ton cors et reposse 
que tu n'as mestier d'autre chose : 
trop par ies ore acoardiz. 
- Dame, faist il, ainz sui hardiz, 
qant je voi m'enor et mon preu ; 
mes ne m'i troverez or preu 
a mestre am peril de mort. 
- Renart, fait ele, tu as tort, 
qui si me manz apertement. 
- Tu savras ja se je te ment, 
se tu as corroies te lïes. 
- Certes ja por riens que tu dïes 
ne me porras si esmaier 
que je ne m'i alle essaier 
or androit si que jel verroi. 
- Et je sui cil qui sosferroi 
ceste aventure que qu'il tort, 
mais tel ne peiche qui encort 
ne m'en blamer se mal t'en vient. » 
Cele, qui ne prise ne crient 
la parole de son saignor, 
la fort coroie et la greignor 
a la quisse derrier atache, 
forment la lie qu'el n'eschape ; 
son col en lie, puis sa quisse 
por ce que eschaper ne puisse. 
Tandis c'om tiroit et sachoit, 
Tiemers li asnes, qui bien soit 
que Renart ne pot angingnier, 
si conmença a rechignier ; 
forment s'esforça, si se lieve. 
Mout anuie Renart et grieve, 
qant mener en vit Ermeline : 
« Trop avez esté fammenine, 
fait il, voirement et mout fole 
qui mon conseil et ma parole 
as dou tot mise en non chaloir ; 
ne te puis or gaires valoir, 
et grant mestier t'eüst eü 
mon los, se l'eüsses creü ; 
de toi aidier n'ai nul pooir. 
Ton grant orgeil et ton voloir 
conperras encor hui trop chier ; 
Tiemés me quida acrochier 
por mestre es mains ou tu cherras : 
une autre foiz miauz me querras 
se vive t'en puez revenir. 
Et ce ne puet mes avenir : 
perdue es, a Dieu te conmant. » 
Dist Emeline : « Je, conmant ? 
irai ge au vilain plaidier ? 
- Oïl, ne te puis aïdier : 
je ne cuit que ja mes me voies. » 
Framers s'en coroit totes voies ; 
onques de corre ne se tint 
tant qu'a la porte Lietart vint. 

A grant mervoille s'esjoï 
Lietart, qant il son asne oï 
et qant Ermeline a veüe, 
qui mout estoit et morne et mue, 
traïnent a la quise a terre. 
Maintenant va s'espee querre, 
qui iert anroillïe et fraite ; 
a paines l'a dou fuerre traite, 
que i cuide que Renart soit. 
S'espee en sa main ala droit, 
bien se quide de lui vangier : 
a .I. cop li quida trangier 
la teste, mes il i failli. 
Hermeline a si haut sailli, 
qu'elle n'iert pas trop anrestee, 
que li cous ne l'a adesee 
dont ele ot grant paor eüe ; 
mes la colee a receüe 
Fromiers que la quise a tranchie. 
Lietart meïmes l'a vangie 
tost de son anemi mortel : 
traïnant s'an maine a l'ostel 
la quise a grant joie faisant ; 
Renart trova mu et taisant. 
Qant il l'a veüe venir, 
de rire ne se pot tenir, 
qant la quisse vit traïnant : 
« Renart, dont ne sui ge vaillant ? 
or se puet Framers esvanter 
(de ce me puis ge bien vanter) 
que ja la cusse Fromer l'ane 
ja mes ne traira fiens ne chasne. 
Bien me cuida Lietart tüer, 
mes je me soi tost remüer 
et gandillier et tressaillir, 
tant que gel fis a moi faillir : 
ne m'a bleciee ne tenue. 
- Tel avanture est avenue, 
fait Renart, que nus ne quidoit ; 
ne oisel ne beste ne doit 
Dame Dieu si grant guerredon 
con tu faiz, ne si large don, 
qui si t'a de mort garantie. 
Lietart, li pargurs foi mantie, 
de moi quide estre quite a tant, 
mes bien atant qui par atant : 
je atandrai ore le tans 
que jel ferai, ce que je pans, 
couroucié plus que ne fis onques. 
- Mauvés couarz, que atanz donques ? 
Je dout que li cuers ne te faille. 
- Quide tu, fole, que je l'aille 
dedanz sa maison asaillir ? 
Tost porroie a mon cors faillir, 
s'il me huioit ses .III. gaignons : 
j'avroie en aus maus conpaignons ; 
mes ancor un poi souferroi 
que ou bois seul le troveroi, 
que ja n'avra de chien aïe. 
Lors li ferai une anvaïe 
par paroles et par menaces 
que ja mes n'iert tiex que il face 
chose qui anuier nos doie. 
- Renart, fait ele, jel voudroie, 
mais ja en vilain ne te fie 
por ce s'il te jure et afie, 
ne por nul aseürement 
par sa foi, par son sairement : 
trop est vilains de male escole. » 
A tant laissierent la parole. 

Mes Renart pas ne s'oublia : 
l'andemain Lietart espïa, 
que dedanz la forez estoit ; 
bien sot avec lui ne menoit 
nus de ses chiens en conpaignie, 
hardïement en haut s'escrie : 
« Pugnais vilains, par quel raison 
as tu en sel la venoison 
qui fu prise ou defais le conte ? 
Je te ferai morir a honte 
nus hom ne t'en porra desfandre ; 
certes je te ferai ja pendre 
au plus haut chene de cest bois. 
Or androit reconter le vois 
au conte ou a ses foretiers. 
Se tu avoies .III. setiers 
d'esterlins, ou fussent besanz, 
et tu l'en faisoies presant, 
ne te vaudroit noient t'amende 
que il ne t'arde ou ne pande, 
puis que je li ferai savoir ; 
ne porras raançon avoir ; 
de toi nule pitié n'avra 
si tost con le voir en savra ; 
li quens mout volantiers destruit 
celui qui chace sanz conduit 
an bois et sa venoison anble. » 
Lietart, qui tout de paor tranble, 
li dist : « Amis, or m'antendez, 
un petit, se vos conmandez : 
par raison doit merci trover 
qui de bon cuer la viaut rover. 
Je mespris ver vos laidement, 
merci vos an pri et demant, 
por Dieu de moi pitié vos praingne. 
Par le conseil de ma conpaigne 
anvers vos mespris conme fous ; 
moi poise que je fui si ous, 
puis qu'ainsi iert a avenir. 
Des or mes me poez tenir 
a vostre serf et a vostre home ; 
foi que doi saint Pere de Rome, 
ja mes vers vos ne mesprandra, 
et des or en avant tanrai 
de vos conme de mon seignor. 
Autel duel ai ge ou graignor 
con vos avez, ce sachiez bien ; 
se je vos ai mespris de rien, 
je sui pres de vostre servise. 
- Volantiers par itel devise 
prendrai, fait Renart, ton homage 
que honte n'avras ne domage : 
les .III. matins tüer feras, 
a genoillons droit me feras 
et les .X. poucins me randras 
(et que loiauté me tandras) 
et Blanchart que me promeïs 
qant le conseil me requeïs. 
- Sire, fait Lietart, je l'otroi : 
ja seront li mastin tuit troi 
tüé devant vos or androit. 
Je sai bien que vos avez droit, 
que lor vie avez anhaïe, 
que il vos firent vilannie : 
droit vos en ferai volantiers. 
Vostre ami verai et antiers 
voil aistre de ci en avant. 
Dex me hee, se je ja vant 
nuli point de la norreture. 
De vos prandrai ge tele cure 
que tout iert en vostre saisine, 
ane, chapon, coc et geline. 
Chascun jor avrez a planté 
et selonc vostre volanté 
la char que vos plus desirrez : 
des .X. poucins saisiz serez 
et de Blanchart ja sanz demeure ; 
et gardez, se Dieux vos sequere, 
que par vos nul mal ne me vaigne. 
Je sui prez que je me contaigne 
vers vos tout a vostre plaisir 
et vos vanrez or a laisir 
en nostre maison sejorner : 
ja ne vos en querrai torner 
tant con demorer i vodroiz ; 
un bon reçoit en tot androiz 
avez conquis et recuvré. 
Por ce se j'é vers vos ouvré 
folement et par mal conseil, 
ne soiez pas ja en esvoil, 
ne an esmoi, ne an doutance ; 
se Dieux me gart de mesestance, 
ja mes nul jor ne vodrai faire 
chose qui vos doie desplaire. 
Ne porrïez noiant conquerre 
s'essilliez ere de la terre : 
mout devez mieuz ma vie amer, 
que por vostre poez clamer 
touz jorz mes ce que je avroi. 
- Par tans, fait Renart, le savrai 
se tu diz ou mançonge ou voir, 
il te covient par estevoir 
que tu faces le mien plaisir, 
que ne me vodrai plus taisir, 
se tu ne fais le mien voloir ; 
je te ferai par tans doloir, 
se faiz tant que li quens le sache. 
Mes ja mes anui ne demage, 
se tu ies pris, ne te querrai, 
mes en ta meson n'enterrai 
tant que les chiens voie tüez. 
- Sire, or ne vos remüez, 
fait Lietart, jes irai tüer : 
je ne vos quier a remüer 
tant que saient tüé tuit troi. 
- Alez, fait Renart, je l'otroi : 
vos dites et bien et raison. » 
A tant s'an cort an sa maison 
Lietart, qui mout fu adoulez ; 
a sa fame a dit : « Se volez 
et vos quidiez que ce sait biens, 
a tüer covient cez .III. chiens, 
s'avoir volons pes a Renart, 
et si li randrai ja Blanchart, 
et les poucins avec toz .X. 
li randrai or androit li dis, 
an la forez ou il m'atant ; 
il ne nos coutera ja tant 
con il nos porroit plus coster ; 
se au conte aloit conter 
qu'el bois a sa venaison prisse ; 
tantost sera de moi justisse ; 
je seraie ou ars ou panduz, 
n'en porroie estre desfanduz, 
por avoir ne por riens qui soit ; 
nos anfanz essillier feroiz, 
morz serïons et confonduz. » 
Sa fame li a respondu, 
qui contredire ne li osse : 
« A faire l'estuet a grant chose ; 
dou tout faites sa volanté, 
se vos amez vostre santé 
et vostre bien et vostre vie ; 
avoir devez graignor anvie 
de vostre vie que d'avoir. 
- Bele suer, vos dites savoir. 
- Blanchart et les poucins prenez 
et les .III. matins li menez. » 
Lietarz anz el retor s'est mis ; 
les chiens, le coc et les poucins 
li garçons les maine lïez. 
Et Renart conme vezïez 
vers l'ostel au vilain se trait, 
que mout redoute son agait 
q'asaillir as .III. chiens le face. 
Entres ses danz fort le menace 
que, se ja mes vers lui mesprant, 
il sera iriez s'il nel prant. 
Lietart et les chiens voit venir 
que il fait au garçon tenir ; 
haut li conmença a huchier : 
« Ne fai pas vers moi aprochier 
les chiens, mes orandroit les tue. » 
Lietart une pesant maçue 
tenoit que ou bois ot coillie ; 
les matins a un chesne lie, 
de la maçue les asome. 
Or le tient Renart a preudome 
puis que il vit les chiens morir ; 
il n'ot talant puis de fouir 
qant les matins a veüz morz. 
« Lietart, fait il, vos estes for 
qui si savez bon cop ferir ; 
je vos ferai encor merir, 
ce que vos avez ici fait ; 
ice que vos m'avez mesfait 
debonairement vos pardoing 
et m'amor a toz jorz vos doing 
que il a mout biau presant ci. 
- Renart, fait il, vostre merci, 
que vostre amor m'avez donee : 
toute vos iert abandonee 
ma noreture que je ai ; 
asez plus corrociez serai 
se ja mes vers vos mesprenoie. » 
A tant prant Renart, si manoie, 
Blancharz et les .X. poucinez 
qu'aportez li a Martinez. 
De Blanchart fist ses guernons bruire, 
onques nel fist routir ne cuire, 
si le trova molet et grous. 
Les .X. poucins trouse a son dos 
et a Dieu le vilain conmande. 
A l'ostel porte sa viande, 
ou il a trové sa maisnie 
qui de faim iert mesaiesiee ; 
de faim estoit et noire et vaine, 
de joie fu sa fame plaine, 
qant ele vit Renart venir, 
les poucins a son col tenir : 
por conble se tint et por riche. 
« Renart, n'est mie Lietart chiche. 
- Non, fait Renart, ainz est haitiez ! 
Bien a ceste chose esploitiez, 
qant si m'an sui venuz trousez. 
Se je n'eüse eü mon sez 
par Lietart tout a ma devise, 
jel faïsse mestre a la bise ; 
au conte ou a sa gent deïse, 
por voir acroire li feïsse, 
que sa venoison li anbla ; 
il tressailli et si tranbla, 
grant paor ot tout sanz faintise ; 
j'avoie si la chose anquise 
q'enz el bois le feïsse prandre 
et a un chaine mout haut pandre ; 
mes vers moi a fait conme sage : 
ne me fera ja mes demage 
ne nule rien qui me desplaise. 
- Renart, trop estes ore a aisse, 
dist Hermeline, con je cuit, 
que tu n'as pas le vantre vit, 
car tu as bien Blanchart mangié, 
qui mout estoit ore angraissié. 
Se Lietart t'a eü pené, 
il le t'a bien guerredoné ; 
mais moi ne puet gaire chaloir : 
se tu as t'aise et ton voloir 
et se tu as trestoz tes bons, 
moi et mes anfanz et les tons 
laiz de fain morir a mesaise ; 
et je seroie trop mauvaise 
se de faim morir me laisoie, 
tan con pres de ces poucins soie ; 
a tiex poucins fait bon atandre. » 
A tant cort et prist le plus tandre 
tout le manga a .I. sol mors ; 
as autres .IX. a les cous torz, 
a sa menie les depart 
et a chascun done sa part. 
Renart cuide bien son preu faire. 
De Malpertuis, le suen repaire, 
il vint l'andemain bien matin 
veoir Lietart et Brunmatin 
qui le reçurent a grant joie ; 
dingner le font d'une grasse oe. 
Brunmatin, qui tot an tranblant 
li faisoit d'amor .I. sanblant, 
ne li osoit riens refuser, 
que mout redoute l'ancuser ; 
a sa volanté l'an paissoit ; 
et Renart mout bien s'engraissoit 
qui de la char est anvïous. 
Et Lietart, qui fu anvïous, 
de lui servir a il grant cure. 
Bien abreja sa norreture 
Renart, qui sovant an prenoit 
totes les eures qu'il voloit, 
sovant et demeure et sejorne, 
et qant il de l'ostel se torne, 
ne pot au vilain remanoir 
oes, chapons, coc blanc ne noir, 
geline, ane, maigre et grase. 
De Renart encor vos contasse 
au bon androit ; pas ne me loist, 
car autre besoigne me croist ; 
a autre chose voil antendre 
ou l'an porra graignor sens prandre, 
se Dieu plaist et se il m'amende. 
Ja de clerc qui raison antende 
n'en serai blasmez n'entrepris 
se j'ai an aucun leu mespris 
an tote la premiere ovraigne, 
que pou avient c'on ne mespraingne, 
ou au chief ou a la parclose, 
qui n'est gracïez de la chose. 
